У біяграфіі Пяшэвіча гэта восьмая пасяўная. Пра асаблівасці кожнай з іх ён памятае да драбніц. Напрыклад, летась яго энерганасычаны “Беларус” у счэпе з агрэгатам “Хорш” шчыраваў на палях сельгаспрадпрыемства ўжо з трынаццатага сакавіка. Земляроб займаўся падсевам канюшыны, а пятнаццатага таго ж месяца ўжо сеяў авёс. Дапамагае Аляксандру Міхайлавічу ў дзейнасці і яго хлебаробскія карані. Бацька ўсё жыццё быў механізатарам. Ды і сам Пяшэвіч мае грунтоўную тэхнічную і агранамічную падрыхтоўку. У свой час скончыў сельскагаспадарчы каледж у Калінкавічах. Уласцівыя гэтаму чалавеку і такія якасці як старанне і адказнасць за даручаную справу, а яшчэ імкненне выконваць заданні з высокай аддачай.